Supliches - 17a Domënia Aa
Bel Dî, te nes as surandé a nos to rëgn y t'os ch'i le fajunse crësce.
To rëgn é na scincunda che te nes fejes, y t'os ch'i le chiriunse y ti stunse do cun entusiasm, 
ligrëza y dorada. Insciö orunse te porté dant nostes intenziuns.
Al’invocaziun “Dî, nosc Pere” – respognunse “al vëgnes to rëgn.”
1. I periun por la Dlijia 
y do la benedisciun de Dî por düc i cristians che s'abina incö incër la mësa dla parora y dl pan. (chît)  Dî, nosc Pere, -  al vëgnes to rëgn.
2. I periun do la pesc,
che le rëgn dl cil pois fá raisc bele sön chësta tera tla iustizia y tla concordia
y che la violënza y les veres se destödes ia. (chît)  Dî, nosc Pere, -  al vëgnes to rëgn.
3. I periun por chi che l’á ria tla vita, 
por chi che patësc la fan, meseries y maraties, ch'ai ciafes l'aiüt ch'ai adora. (chît)  
Dî, nosc Pere, -  al vëgnes to rëgn.
4. Signur, tö t'as lascé porté da San Cristofer ia delá dal'ega. 
Por süa interzesciun acompagnëiesse ince nos sön strada fora por i prighi dl trafich
y condüjesse sagns intun a bun post. (chît)  Dî, nosc Pere, -  al vëgnes to rëgn.
5. En chësc de ch'i ti dedicun ales lâs y ai neni
ti dijunse dilan dl amur y dl'atenziun ch'ai nes scinca
y i periun che so ejëmpl y süa vita nes dëides nos mituns da jí por le tru de nosta vita. (chît)  
Dî, nosc Pere, -  al vëgnes to rëgn.
6. Bel Dî, da nosc nene y da nosta lâ podunse imparé dër tröp:
ai nes cunta de beles stories y les usanzes da zacan,
ai nes fej le sëgn dla crusc söla frunt, s'insëgna da tó l'ega santa y la spaternöra tla man.
Prëibel scinchi ciamó tröpes ligrëzes, sanité y na vita lungia. (chît)  
Dî, nosc Pere, -  al vëgnes to rëgn.
7. I periun por les lâs y i neni che che n'é nia plü danter nos
Signur, scinchi tüa vita pro te y ascuta süa interzesciun por nos. (chît)  
Dî, nosc Pere, -  al vëgnes to rëgn.
Signur, nosc Dî,
to rëgn ciafa forma sce la jënt á le coraje da crëie y da speré.
Ejaudësc nosta oraziun y dásse l’ardimënt da sté ite deplëgn por to rëgn,
por Gejú Crist, nosc Signur. Amen.
ACLAMAZIUNS - KYRIE
Signur Gejú Crist, tö nes mëtes perles prezioses y de gran tesurs te tru;
nos indere chiriun gonot cosses de pücia importanza

Kyrie eleison / Signur, pieté.
Signur Gejú Crist, tö os ch'i se metunse sön tru y ti junse adincuntra a chi che nes aspeta;
gonot nes mancel le coraje y la vöia



Christe eleison / Crist, pieté.
Signur Gejú Crist, tö nes as scinché n cör che é bun da ascuté sö y da ester davert;
mo plü ion se stlujunse ite y n'orun nen savëi nia de to invit
Kyrie eleison / Signur, pieté.
